32002D0941
L 325/45
JURNALUL OFÍCIAL AL UNIUNII EUROPENE
DECIZIA COMISIEI
din 29 noiembrie 2002
de modificare a Deciziei 97/102/CE de stabilire a condițiilor speciale de import al produselor pescărești și de acvacultură originare din Rusia și de abrogare a Deciziei 2002/808/CE
[notificată cu numărul C(2002) 4755]
(Text cu relevanță pentru SEE)
(2002/941/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11 alineatul (1),
întrucât:
(1)
În Decizia 97/102/CE a Comisiei din 16 ianuarie 1997 de stabilire a condițiilor speciale de import al produselor pescărești și de acvacultură originare din Rusia (3), Comitetul pentru pescuit din Federația Rusă, asistat de Comitetul național pentru supravegherea sanitară și epidemiologică (Goskomsanepidnadzor) este desemnat ca autoritate competentă în Rusia pentru verificarea și certificarea conformității produselor pescărești cu cerințele Directivei 91/493/CEE.
(2)
Ca urmare a restructurării administrației rusești, Comisia adoptă Decizia 2002/808/CE din 16 octombrie 2002 de modificare a Deciziei 97/102/CE de stabilire a condițiilor speciale de import al produselor pescărești și de acvacultură originare din Rusia (4), de modificare a numelui autorității competente în materie de eliberare a certificatelor de sănătate pentru produsele pescărești și de desemnare a autorității responsabile cu inspecția și certificarea unităților și a navelor. Cu toate acestea, serviciul de inspecție desemnat de Decizia 2002/808/CE nu are puterea de a desemna unități și nave. Autoritatea competentă în materie de eliberare de certificate de sănătate pentru produsele pescărești este Comitetul național pentru pescuit din Federația Rusă, asistat de Centrul național pentru calitatea și securitatea produselor pescărești (calitatea de pește indigen) ca serviciu de inspecție pentru certificarea și înregistrarea unităților și navelor. Această nouă autoritate este în măsură să verifice în mod eficient aplicarea legislației în vigoare.
(3)
Este necesar să fie armonizat textul Deciziei 97/102/CE cu cel al deciziilor mai recente ale Comisiei de stabilire a condițiilor speciale de import al produselor pescărești și de acvacultură originare din anumite țări terțe.
(4)
Este necesar să fie modificată în consecință Decizia 97/102/CE, iar Decizia 2002/808/CE să fie abrogată.
(5)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 97/102/CE se modifică după cum urmează:
1.
Articolul 1 se înlocuiește cu următorul text:
„Articolul 1
Comitetul național pentru pescuit din Federația Rusă, asistat de Centrul național pentru calitatea și securitatea produselor pescărești (calitatea de pește indigen) este autoritatea competentă în Rusia pentru verificarea și certificarea conformității produselor pescărești și de acvacultură cu cerințele Directivei 91/493/CEE.”
2.
Articolul 2 se înlocuiește cu următorul text:
„Articolul 2
(1) Produsele pescărești importate din Rusia în Comunitate sunt supuse condițiilor menționate la alineatele (2), (3) și (4).
(2) Fiecare lot trebuie să fie însoțit de un certificat de sănătate în original, numerotat, completat corespunzător, datat și semnat, constând dintr-o singură foaie, al cărui model este inclus în anexa A.
(3) Produsele trebuie să provină fie din unități, nave-uzină sau antrepozite frigorifice desemnate, fie din nave frigorifice înregistrate a căror listă este inclusă în anexa B.
(4) Cu excepția produselor pescărești congelate, livrate în vrac și destinate fabricării conservelor, toate ambalajele trebuie să aibă marcat cu litere indelebile cuvântul «RUSIA» și numărul autorizației și/sau de înregistrare al unității, al navei-uzină a antrepozitului frigorific sau al navei echipate pentru congelare de origine.”
3.
La articolul 3, alineatul (2) se înlocuiește cu următorul text:
„(2) Certificatul trebuie să conțină numele, calitatea și semnătura reprezentantului Centrului național pentru calitatea și securitatea produselor pescărești (calitatea de pește indigen), precum și ștampila oficială a acestui serviciu, într-o culoare diferită de cea a celorlalte indicații din certificat.”
4.
Anexa A se înlocuiește cu anexa la prezenta decizie.
Articolul 2
Decizia 2002/808/CE se abrogă.
Articolul 3
Prezenta decizie se aplică de la 15 februarie 2003. Cu toate acestea, articolul 2 se aplică de la 30 noiembrie 2002.
Articolul 4
Prezenta decizie se adresează statelor membre.
Adoptată la Bruxelles, 29 noiembrie 2002.